ÞINGMAÐURINN OG PÁFINN Birtist í Fréttablaðinu 22.09.15 . Þingmaðurinn sem vísað er til í fyrirsögninni er Frosti Sigurjónsson . En vissulega þó eitt : Báðir hafa talað fyrir breyttu banka - og peningakerfi . Franciscus páfi sagði nýlega að fjármálakreppan sem nú væri við að eiga , " ætti rót í djúpri mannlegri kreppu , afneitun mennskunnar . " Og á prenti er eftirfarandi að finna eftir páfa : " Við höfum skapað okkur nýjar fyrirmyndir . Hinn forni gullkálfur er genginn aftur og birtist okkur í nöturlegri tilbeiðslu á fjármagni og alræði þeirrar hagfræði sem býr ekki yfir neinni sýn á mannlegan tilgang . " Og enn skrifar páfi : " Við þurfum að ráðast í breytingar á fjármálakerfinu samkvæmt því siðferði sem stuðlar að hagsæld fyrir alla . Peningar eiga að þjóna ekki stjórna . " Frosti Sigurjónsson myndi eflaust ekki orða hlutina með þessum hætti og kannski hugsa að einhverju leyti á öðrum nótum . Hann styður jú ríkisstjórn sem starfar engan veginn eftir þessari forskrift frá páfanum í Róm . Svo er Frosti sjálfur reynslumikill bisnissmaður og fyrrum stjórnarmaður í Verslunarráðinu . Þar var gullkálfurinn oftar en ekki í hávegum hafður . En þótt Frosti Sigurjónsson kunni að vera málsvari frjálsrar samkeppni , þá hefur hann manna heilastur og af þekkingu og yfirvegun talað fyrir því að fjármálakerfið fari inn á nýjar brautir og að samkeppnin verði í átt að því sem Fransiscus páfi boðar ; að það þjóni almenningi en ekki eigendum sínum til þess að skapa þeim arð . Þess vegna þurfi þjóðin að ráða yfir kjölfestu í fjármálalífinu sem setji þar tóninn og viðmiðin . Ég er ekki í vafa um að viðskiptamódel Frosta myndi ganga upp ; ófá vildum við án efa vilja skipta við Landsbankann , gangi tillögur Frosta eftir að sá banki verði alfarið í almannaeign og leggi áherslu á hagkvæm lán og lítinn vaxtamun . Ýmsir samstarfsmenn Frosta vilja hins vegar selja bankann og hafa hann í stíunni með öllum hinum gullkálfunum . Þjóðin á enn Landsbankann . Hann færir ríkissjóði yfir 20 milljarða í arð á þessu ári . Ef ég skil Frosta rétt þá vill hann að þessi arður verði minni og skili sér í sanngjarnara og ódýrara bankakerfi sem þjóni fólki en ekki fjármagni . Ég er honum sammála .